b'\n_START_ARTICLE_\nEl fantasma de Canterville\n_START_SECTION_\nArgument\n_START_PARAGRAPH_\nEl senyor Hiram B. Otis, un ambaixador nord-americ\xc3\xa0, compra un castell angl\xc3\xa8s anomenat Canterville Chase, prop d\'Ascot. El venedor, l\'actual Lord Canterville, l\'avisa que la casa est\xc3\xa0 encantada i que l\'habita el  fantasma de Sir Sim\xc3\xb3, un avantpassat de lord Canterville. El Sr. Otis no creu en el fantasma i decideix ignorar les advert\xc3\xa8ncies del lord angl\xc3\xa8s. Poc despr\xc3\xa9s de traslladar-se a la casa amb la seva fam\xc3\xadlia, la Sra. Lucrecia, Washington, el fill gran, Virginia, la filla, i els bessons, "Estrelles i Bandes", comencen a sentir sorolls de cadenes, apareix una taca de sang prop de la llar de foc i veuen diverses aparicions per la casa. A part d\'ells, a la casa viu l\'antiga majordoma, la Sra. Umney. Els Otis no s\'espanten d\'aquests fets, sin\xc3\xb3 que decideixen netejar la taca de sang una vegada i una altra, ja que reapareix dia rere dia, el sr. Otis ofereix lubricant per a les cadenes al fantasma, perqu\xc3\xa8 no faci tant de soroll de nit, els bessons li llencen coses i la sra. Otis li ofereix xarop per al coll. El fantasma s\'enrabia i es desespera, fins que la filla, Virginia, s\'apiada d\'ell i l\'ajuda a passar a l\'altre m\xc3\xb3n.'